
ΔΕΛΤΙΟ ΤΥΠΟΥ 
«Το δάκρυ στη μνήμη»

 Προβολή προφορικών μαρτυριών για τον πολιτισμό της μαστίχας 

Στο πλαίσιο του φετινού εορτασμού των Ευρωπαϊκών Ημερών Πολιτιστικής Κληρονομιάς (ΕΗΠΚ), με θέμα «Κληρονομιά σε κίνδυνο: αναβίωση, ανθεκτικότητα, αναστοχασμός», το Πολιτιστικό Ίδρυμα Ομίλου Πειραιώς οργανώνει εκδήλωση για γενικό κοινό, την Κυριακή 27 Σεπτεμβρίου 2026 (ώρα 11:00), στο Μουσείο Μαστίχας Χίου.

Σε συνεργασία με την Ομάδα Προφορικής Ιστορίας Χίου (ΟΠΙΧΙ), θα προβληθεί η ενότητα «Το Δάκρυ στη Μνήμη», μια συρραφή επιλεγμένων αποσπασμάτων από συνεντεύξεις που έδωσαν σε μέλη της ΟΠΙΧΙ κάτοικοι των Μαστιχοχωρίων.

Συνέντευξη  έχουν δώσει οι: 

Μαριάνθη Αλμυρούδη (Μεστά) της οποίας το τραγούδι υποδέχεται τους επισκέπτες του Μουσείου Μαστίχας Χίου, Αθηνά Βέκιου (Άγιος Γεώργιος Συκούσης), Χαράλαμπος Γανιάρης (Καλλιμασιά), Μαρία Γεωργαλά- Βούκουνα (Νένητα), Στέργιος Ζυγλάκης (Μέσα Διδύμα), Βασίλης Καβουράκης (Βέσσα), Μαρία Κούγιαβλου (Πυργί), Μιχάλης Κουτουβός (Πυργί), Μαργιά Λυκουρίνα (Μεστά), Ευαγγελία Μισαηλίδου (Καλαμωτή), Ευθύμης Μονίαρος (Καλαμωτή), Ουρανία Νιανιαχά (Βέσσα), Αριστόδημος Πάμπαλος (Νένητα),  (Γιάννης Πειραντάκος (Καλαμωτή), Μαρία Πυκνή (Καλλιμασιά), Βασιλεία Σεϊντάνη (Νένητα).

Οι μαρτυρίες τους καλύπτουν την περίοδο από τα τέλη της δεκαετίας του 1930 έως και τη δεκαετία του 1970 και φωτίζουν σημαντικές όψεις της ζωής στα Μαστιχοχώρια, όπως τον αγροτικό κύκλο εργασιών, τη δημιουργία της Ένωσης Μαστιχοπαραγωγών Χίου, καθώς και το ευρύτερο κοινωνικό και ανθρωπολογικό πλαίσιο της μαστιχοκαλλιέργειας. Οι αφηγήσεις, μεστές βιωμάτων και αναμνήσεων, αναδεικνύουν πτυχές της καθημερινής ζωής, της μαστιχοκαλλιέργειας και της κοινωνικής ιστορίας της νότιας Χίου, προσφέροντας πολύτιμο υλικό για τη διατήρηση και κατανόηση της συλλογικής μνήμης.

Η προβολή πλαισιώνεται από σύντομα επεξηγηματικά σχόλια και πληροφορίες από τα μέλη της ΟΠΙΧΙ, που αναδεικνύουν το ιστορικό και κοινωνικό υπόβαθρο των αφηγήσεων, ενώ κάποιοι από τους συνεντευξιαζόμενους θα είναι παρόντες ώστε στο τέλος της παρουσίασης να ακολουθήσει συζήτηση μαζί τους.   

Η είσοδος είναι ελεύθερη για το κοινό. 

